**วิธีปฏิบัติที่เป็นเลิศ (Best Practices)**

**ชื่อผลงาน** **:**  การออกแบบการสอนรายวิชาทัศนศิลป์ ชั้นมัธยมศึกษาตอนปลาย ตามแนวคิด

พหุศิลปศึกษาเชิงแบบแผน (DBAE)

**กลุ่มเป้าหมาย :**  นักเรียนชั้นมัธยมศึกษาปีที่ 6 โรงเรียนหนองสองห้องวิทยาสพม.25

**ชื่อเจ้าของผลงาน** **:** นายเอนก ตรีภูมิ ตำแหน่ง ครู อันดับ คศ.3 วิทยฐานะชำนาญการพิเศษ

**สังกัด :**  โรงเรียนหนองสองห้องวิทยา สำนักงานเขตพื้นที่การศึกษามัธยมศึกษา เขต 25

**โทรศัพท์** **:** 081-7692059  **โทรสาร** **:** 043-491131 **e-mail :** anek\_tree@hotmail.com

**หลักการและเหตุผล**

การเรียนการสอนศิลปะ ถือเป็นรายวิชาพื้นฐานที่นักเรียนระดับการศึกษาขั้นพื้นฐานทุกคนจะต้องได้เรียน ตามโครงสร้างหลักสูตรแกนกลางการศึกษาขั้นพื้นฐาน พุทธศักราช 2551 กำหนดไว้ แต่การเรียนการสอนศิลปะส่วนใหญ่ครูผู้สอนหรือบุคคลทั่วไปมักจะให้ความสำคัญเฉพาะเรื่องของการสอนศิลปะปฏิบัติ ซึ่งความเชื่อดังกล่าว ส่งผลให้ให้ผู้เรียนที่ไม่มีทักษะหรือความชื่นชอบเป็นกรณีพิเศษ เกี่ยวกับการวาดภาพมีทัศนคติที่ไม่ดีต่อการเรียนการสอนศิลปะ และที่สำคัญจะส่งผลให้การเรียนการสอนศิลปะไม่บรรลุมาตรฐานและตัวชี้วัดของหลักสูตร ทั้งนี้ เพราะเป้าหมายสำคัญของการเรียนการสอนวิชาศิลปะในฐานะที่เป็นรายวิชาพื้นฐานของหลักสูตร ต้องการให้ผู้เรียนมีความคิดริเริ่มสร้างสรรค์ มีจินตนาการด้านศิลปะ ชื่นชมความงาม มีสุนทรียภาพ ความมีคุณค่า ซึ่งมีผลต่อคุณภาพชีวิตมนุษย์ กิจกรรมทางด้านศิลปะช่วยพัฒนาผู้เรียนทั้งด้านร่างกาย จิตใจ สติปัญญา อารมณ์และสังคม ตลอดจนการนำไปสู่การพัฒนาสิ่งแวดล้อม ส่งเสริมให้ผู้เรียนมีความเชื่อมั่นในตนเองอันเป็นพื้นฐาน ในการศึกษาต่อหรือประกอบอาชีพได้

จากการศึกษาหลักการทฤษฎีที่เกี่ยวข้องกับการพัฒนาหลักสูตรกลุ่มสาระการเรียนรู้ ตามหลักสูตรแกนกลางการศึกษาขั้นพื้นฐาน พุทธศักราช 2551 พบว่า วิธีการจัดเนื้อหาหลักสูตรมีลักษณะที่เป็นไปตามแนวคิดของพหุศิลปศึกษาเชิงแบบแผน (DBAE) ซึ่งวิธีการดังกล่าว จะช่วยให้การจัดการเรียนการสอนศิลปะมีโครงสร้างแบบแผนของเนื้อหาที่ชัดเจนและสมดุล การจัดการศึกษาศิลปะในระดับมัธยมศึกษาของหลายประเทศ ไม่ว่าจะเป็น สหรัฐอเมริกา ออสเตเรีย สิงคโปร์ หรือเขตปกครองตนเองฮ่องกง ได้ใช้แนวคิดนี้เป็นแนวทางในการจัดหลักสูตรการเรียนการสอนวิชาศิลปะ เพราะนักวิชาการด้านศิลปะเชื่อว่า แนวคิดของพหุศิลปศึกษาเชิงแบบแผน (DBAE) มีหลักการและเหตุผลในการเรียนรู้ไปสู่ความเป็น **“มนุษย์ที่มีวัฒนธรรม”** (คล้าก เดย์ และเกียร์.1987) ซึ่งถือว่ามีความสอดคล้องกับจุดหมายหลักสูตรในปัจจุบันเป็นอย่างยิ่ง

นอกจากแนวคิดในการจัดการเรียนการสอนศิลปะที่ได้กล่าวมา การออกแบบการสอนถือว่ามีส่วนสำคัญ ที่จะทำให้การจัดการเรียนการสอนดำเนินไปได้อย่างมีประสิทธิภาพและประสิทธิผล การออกแบบการสอนเป็นกระบวนการวางแผนการจัดการเรียนการสอนโดยใช้วิธีระบบ เพื่อที่จะช่วยให้องค์ประกอบของกระบวนการเรียนการสอน มีความสอดคล้องสัมพันธ์กัน ทำให้ครูผู้สอนสามารถจัดกิจกรรมการสอนได้อย่างมีประสิทธิภาพ และเกิดประสิทธิผลทางการเรียนรู้ของผู้เรียน (กิดานันท์ มลิทอง. 2540 ; ฉลอง ทับศรี. 2542 ; สุคนธ์ ภูริเวทย์. 2544 และชัยยงค์ พรหมวงศ์. 2544)

จากเป้าหมายการเรียนการสอนศิลปะและแนวคิดพหุศิลปศึกษาเชิงแบบแผน (DBAE) รวมถึงความสำคัญของกระบวนการออกแบบการสอน ผู้รายงานจึงมีความสนใจที่จะทำการออกแบบการสอนรายวิชาทัศนศิลป์ชั้นมัธยมศึกษาตอนปลาย ตามแนวคิดพหุศิลปศึกษาเชิงแบบแผน (DBAE) โดยเชื่อว่าวิธีการดังกล่าวจะช่วยทำให้การจัดการเรียนการสอนวิชาทัศนศิลป์ ตามหลักสูตรแกนกลางการศึกษา ขั้นพื้นฐาน พุทธศักราช 2551 มีประสิทธิภาพและประสิทธิผลยิ่งขึ้น

**วัตถุประสงค์ของการดำเนินงาน**

1. เพื่อออกแบบการสอนรายวิชาทัศนศิลป์ ชั้นมัธยมศึกษาตอนปลายตามแนวคิดพหุศิลปศึกษาเชิงแบบแผน (DBAE)

2. เพื่อศึกษาประสิทธิผล ของแผนการจัดการเรียนรู้รายวิชาทัศนศิลป์ชั้นมัธยมศึกษาตอนปลาย ที่ออกแบบตามแนวคิดพหุศิลปศึกษาเชิงแบบแผน (DBAE)

3. เพื่อศึกษาความพึงพอใจของผู้เรียนที่มีต่อการใช้แผนการจัดการเรียนรู้ออกแบบตามแนวคิดพหุศิลปศึกษาเชิงแบบแผน (DBAE)

**ขั้นตอนการดำเนินงาน**

การออกแบบการสอนรายวิชาทัศนศิลป์ ชั้นมัธยมศึกษาตอนปลาย ตามแนวคิดพหุศิลปศึกษา

เชิงแบบแผน (DBAE) ในครั้งนี้ ผู้รายงานได้นำทฤษฎีการออกแบบการสอน (Instructional Design) มาใช้เป็นแนวทางในการกำหนดขั้นตอนของการดำเนินงาน และนำเอาวิธีระบบ (System Approach) มาเป็นตัวควบคุมคุณภาพ (สุคนธ์ ภูริเวทย์. 2544) ทั้งนี้ เพราะวิธีระบบจะช่วยเป็นแนวทางในการพิจารณาและแก้ไขปัญหา เพื่อให้เกิดข้อผิดพลาดน้อยที่สุดในการดำเนินงาน ในขณะเดียวกันก็เป็นความพยายามที่จะใช้ทรัพยากรที่มีอยู่ให้คุมค่ามากที่สุด มีนักการศึกษาทั้งไทยและต่างประเทศหลายท่านที่ได้พัฒนาโมเดลระบบการออกแบบการสอนขึ้น ซึ่งแต่ละโมเดลจะมีลักษณะจุดเด่นจุดด้อยแตกต่างกันไป และจากการศึกษาหลักการและทฤษฎีต่าง ๆ ที่เกี่ยวข้องกับการออกแบบระบบการเรียนการสอน ผู้รายงานได้สังเคราะห์สรุปเป็นขั้นตอนของระบบการออกแบบการสอน ดังนี้

**ขั้นที่ 1 การวิเคราะห์ปัจจัยนำเข้า**

เป็นการวิเคราะห์หลักสูตร และบริบทผู้เรียน ซึ่งจะมีภาระงาน ดังนี้

1. กำหนดเป้าหมายการเรียนรู้ หมายถึง การศึกษามาตรฐานการเรียนรู้ตามหลักสูตรแกนกลางการศึกษาขั้นพื้นฐาน พุทธศักราช 2551 และตัวชี้วัดชั้นปีตามที่หลักสูตรกำหนดมาให้

2. กำหนดภาระงานเป็นการกำหนดสิ่งที่ผู้เรียนจะต้องแสดงออกมาให้เห็นทั้งในรูปแบบของผลงาน หรือพฤติกรรม โดยครูผู้สอนจะต้องกำหนดวิธีการประเมินผล เครื่องมือประเมินผล และเกณฑ์การประเมินให้สอดคล้องกับภาระงานนั้นๆ

3. กำหนดกิจกรรมการเรียนรู้ เป็นการกำหนดกิจกรรมหรือมวลประสบการณ์ที่จะทำให้ผู้เรียนได้มีโอกาสแสดงออกซึ่งผลงานหรือพฤติกรรมที่ได้กำหนดไว้

4. วิเคราะห์ผู้เรียนและข้อจำกัด ในการออกแบบการสอนทุกครั้ง สิ่งที่ครูผู้สอนจะลืมไม่ได้ก็คือผู้เรียนความแตกต่างระหว่างบุคคล หรือระหว่างห้องเรียนต่าง ๆ ย่อมส่งผลถึงประสิทธิภาพการสอน แม้จะอกแบบการสอนไว้ดีแค่ไหน จำเป็นอย่างยิ่งที่จะต้องมีการปรับเปลี่ยนบ้างตามสภาพผู้เรียนและข้อจำกัดบางอย่าง

**ขั้นที่ 2 การเขียนแผนการจัดการเรียนรู้**

หลังจากที่มีการวิเคราะห์หลักสูตรและปัจจัยต่าง ๆ แล้วต่อไปจะเป็นการเขียนรายละเอียดของการจัดกิจกรรมการเรียนการสอนในแต่ละหน่วยหรือแต่ละชั่วโมง ก็คือ การเขียนแผนการจัดการเรียนรู้

**ขั้นที่ 3 จัดกิจกรรมการเรียนรู้**

เป็นขั้นตอนของการเตรียมการทั้งหมดเข้าสู่การปฏิบัติในชั้นเรียน ซึ่งในขั้นตอนนี้ ครูผู้สอนจำเป็นจะต้องคำนึงถึงหลักการต่าง ๆ ดังนี้

1. ปฏิสัมพันธ์ หมายถึง บทบาทของครูและนักเรียนที่จะแสดงออกเพื่อให้เอื้อต่อการเรียนรู้ของผู้เรียน ซึ่งปัจจุบัน ครูต้องเปลี่ยนบทบาทจากผู้สอนมาเป็นผู้สนับสนุนการเรียนรู้

2. บรรยากาศของชั้นเรียน มีนักวิชาการเชื่อว่า การเรียนรู้จะเกิดขึ้นได้ดีก็ต่อเมื่ออยู่ในสภาพแวดล้อมที่เหมาะสม ดังนั้น ครูผู้สอนจะต้องสร้างบรรยากาศในชั้นเรียนให้เหมาะสมกับธรรมชาติของผู้เรียน

3. สื่อและแหล่งเรียนรู้ ในการจัดการเรียนการสอนในปัจจุบัน มีสื่อนวัตกรรมมากมาย ที่สามารถช่วยให้ผู้เรียนเกิดการเรียนรู้ได้ดี รวมถึงแหล่งเรียนรู้ต่าง ๆ ครูผู้สอนจะต้องมีการจัดหาหรือจัดเตรียมเพื่อให้เกิดความพร้อมในการใช้งาน

4. ประเมินผลกิจกรรมย่อย ในขณะที่มีการจัดกิจกรรมการเรียนการสอน ครูผู้สอนควรมีการตรวจสอบความก้าวหน้าของผู้เรียนเป็นระยะๆ โดยเฉพาะการปฏิบัติกิจกรรมย่อยต่าง ๆ เพราะจะเป็นการกระตุ้นผู้เรียน ซึ่งหากพบว่าผู้เรียนมีปัญหาในการเรียนรู้ก็จะสามารถแก้ไขได้ทันก่อนที่จะไปทดสอบใหญ่หลังเรียน

**ขั้นที่ 4 ประเมินผลการเรียนรู้**

การประเมินผลเป็นการตรวจสอบว่าผู้เรียนสามารถบรรลุมาตรฐานตัวชี้วัดชั้นปีของหลักสูตรหรือไม่ ดังนั้น วิธีการ เครื่องมือตลอดจนเกณฑ์การวัดประเมินผล ที่กำหนดเอาไว้ในขั้นตอนที่ 1 จะต้องเอามาใช้ในขั้นตอนนี้ การประเมินผลการเรียนรู้จะต้องสอดคล้องกับเป้าหมายการเรียนรูที่หลักสูตรกำหนด

**ขั้นที่ 5 ประเมินและสะท้อนข้อมูลย้อนกลับ**

การประเมินแลสะท้อนข้อมูลย้อนกลับจริง ๆ แล้ว จะเป็นขั้นตอนที่ดำเนินการควบคู่ไปกับขั้นตอนต่าง ๆ ที่กล่าวมาข้างต้น เพราะวิธีระบบจะมีการสะทอนผลทุกขั้นตอน ซึ่งจะช่วยให้การดำเนินงานเป็นไปอย่างมีประสิทธิภาพ ซึ่งหากพบข้อบกพร่องในแต่ละขั้นตอน ก็จะมีการแก้ไขก่อนดำเนินงานในขั้นตอนต่อ ๆ ไป

จากที่ได้กล่าวมาทั้งหมด สามารถสรุปเป็นโมเดลระบบการออกแบบการสอนอิงมาตรฐานหลักสูตรการศึกษาขั้นพื้นฐาน พ.ศ. 2551 ได้ ดังนี้

**กำหนดเป้าหมายการเรียนรู้**

**วิเคราะห์ผู้เรียน/ข้อจำกัด**

**กำหนดภาระงาน**

- วิธีการประเมินผล

- เครื่องมือประเมินผล

- เกณฑ์การประเมิน

**กำหนดกิจกรรมการเรียนรู้**

เขียนแผนการจัดการเรียนรู้

**จัดกิจกรรมการเรียนรู้**

- ปฏิสัมพันธ์

- บรรยากาศชั้นเรียน

- สื่อ/แหล่งเรียนรู้

- ประเมินผลกิจกรรมย่อย

**ประเมิน**

**ข้อมูลย้อนกลับ**

ประเมินผลการเรียนรู้

**นวัตกรรมที่ใช้ในการออกแบบการสอน**

การออกแบบการสอนรายวิชาทัศนศิลป์ ชั้นมัธยมศึกษาตอนปลาย ครั้งนี้ ผู้รายงานได้ใช้นวัตกรรมประเภทแนวคิดมาใช้ ในการพัฒนาคุณภาพการจัดการเรียนการสอนวิชาทัศนศิลป์ ซึ่งแนวคิดดังกล่าวนี้ คือ แนวคิดพหุศิลปศึกษาเชิงแบบแผน (Discipline Based Arts Education : DBAE) เป็นแนวทางการปฏิรูปหลักสูตรศิลปศึกษาแบบใหม่ที่ยึดแบบแผนหลักเกณฑ์ หรือมีหลักเกณฑ์เป็นพื้นฐาน เน้นการบูรณาการ โดยเริ่มพัฒนามาจากประเทศสหรัฐอเมริกา ในราวปี ค.ศ. 1960 และได้แพร่หลายไปยังประเทศต่าง ๆ ทั้งในยุโรปและเอเชีย ส่งผลให้เกิดการศึกษาค้นคว้าที่กว้างขวางและหลากหลายไปด้วย จากการศึกษาแนวทาง การจัดการเรียนการสอน ตามแนวคิดพหุศิลปศึกษาเชิงแบบแผน (DBAE) ในโรงเรียน ของนักการศึกษาศิลปะหลายท่านไม่ว่าจะเป็น มะลิฉัตร เอื้ออานันท์ (2545) ผดุง พรมมูล (2531) และทวีเกียรติ ไชยยงยศ (2533) ต่างก็ได้นำเสนอแนวคิดในทิศทางเดียวกัน คือ การสอนศิลปะในโรงเรียน ควรเป็นรูปแบบบูรณาการเนื้อหาความรู้ ทั้ง 4 แกน ได้แก่ ศิลปะปฏิบัติ (Art Production) ประวัติศาสตร์ศิลปะ (Art History) สุนทรียศาสตร์ (Aesthetics) ศิลปะวิจารณ์ (Art Criticism) หรือที่เรียกว่า การเรียนการสอนแบบ DBAE (Discipline-Based Art Education) ซึ่งได้มีการจัดหมวดหมู่ขององค์ความรู้ในการศึกษาศิลปะออกเป็น 4 หมวดด้วยกัน คือ

- ศิลปะปฏิบัติ (Art Production)

- ประวัติศาสตร์ศิลปะ (Art History)

- สุนทรียศาสตร์ (Aesthetics)

- ศิลปะวิจารณ์ (Art Criticism)

การจัดการเรียนการสอนทัศนศิลป์ ในกลุ่มสาระการเรียนรู้ศิลปะ จำเป็นต้องคลอบคลุมทั้ง 4 แกนอย่างสมดุล ทั้งรูปแบบการสอนและการวัดและประเมินผลให้เป็นไปตามลักษณะของแต่ละเนื้อหา หรือตามจุดเน้นของแต่ละแกน ซึ่งแนวทางในการออกแบบการเรียนการสอนมีดังต่อไปนี้

**1. หมวดศิลปะปฏิบัติ (Art Production)**

การสอนทักษะศิลปะปฏิบัติ ถือได้ว่าเป็นสิ่งจำเป็นในการจัดการเรียนการสอนศิลปะ แม้ไม่ใช่หลักสูตรที่เน้นความเป็นเลิศทางศิลปะก็ตาม แต่การปฏิบัติงานก็ช่วยทำให้ผู้เรียนได้มีโอกาสในการฝึกใช้กระบวนการในการทำงาน การแก้ปัญหาหรือแม้แต่การทำงานเป็นกลุ่ม ก็จะช่วยให้นักเรียนเกิดพัฒนาการทางสังคมได้อีกทางหนึ่ง การสอนศิลปะปฏิบัติมีหลากหลายวิธีการ ทั้งนี้ก็ขึ้นอยู่กับเป้าหมายของการสอน ว่าต้องการพัฒนาผู้เรียนในลักษณะใด แต่การเรียนการสอนพื้นฐานเกี่ยวกับศิลปะปฏิบัติ ควรเน้นเรื่องของการสื่อความหมายจากผลงานทางทัศนศิลป์ การคิดวิเคราะห์ในการเลือกเนื้อหาสาระ รูปสัญลักษณ์และแนวความคิด นักเรียนจะมีพัฒนาการทางด้านความคล่องแคล่วในการสื่อสาร ในการมองเห็น การพูดและเขียน โดยใช้ศัพท์ทางศิลปะ นักเรียนจะแสดงความคิดเห็นและความรู้สึกผ่านรูปแบบผลงานศิลปะ ได้ทั้งสองมิติและสามมิติ

**2. การสอนประวัติศาสตร์ศิลป์ (Art History)**

เป็นการเรียนรู้เกี่ยวกับความเป็นมาของศิลปะตั้งแต่อดีตจนถึงปัจจุบัน สาระประวัติศิลปะจะช่วยทำให้ ผู้เรียนได้ค้นคว้าหาความหมายของศิลปะหรือ วัตถุแห่งความงามที่มนุษย์สร้างสรรค์ขึ้น ว่าสิ่งเหล่านั้นมีความหมายต่อตัวผู้เรียนและชีวิตอย่างไร ในการสอนประวัติศิลปะในระดับการศึกษาต่าง ๆ ควรจัดให้เหมาะสมกับวุฒิภาวะของเด็ก ซึ่งในระยะแรกนั้น ควรสอนประวัติศาสตร์ศิลปะที่อยู่ใกล้ตัวนักเรียนก่อน เพราะควรจะได้รู้ว่าในท้องถิ่นนั้นมีมรดกทางศิลปะอะไรบ้าง มีอิทธิพลอะไรที่ทำให้ศิลปะในท้องถิ่นมีรูปลักษณ์แบบนั้น ตลอดจนสืบสาวไปให้ถึงผู้ที่สร้างสรรค์ศิลปะนั้น ๆ ด้วย สำหรับระดับการศึกษาที่สูงขึ้น การสอนประวัติศิลปะสามารถสอนให้ไกลตัวออกไปได้ หรือเรื่องราวที่เป็นสากลมากขึ้น

**3. หมวดสุนทรียศาสตร์ (Aesthetics)**

สุนทรียศาสตร์ หมายถึง ความรู้เกี่ยวกับความงาม ไม่ว่าเป็นความงามที่เป็นธรรมชาติ และความงามที่ไม่ใช่ธรรมชาติ (กำจร สุนพงษ์ศรี. 2555 ; วนิดา ขำเขียว. 2555) การสอนวิชาศิลปะควรจะส่งเสริมทางด้านสุนทรียภาพ คือ เสริมให้เด็กมีความรู้ในความงาม ซึ่งนักการศึกษาศิลปะใช้คำว่า ให้เด็กมีความเฉียบไวในเรื่องของความงาม เมื่ออยู่ต่อหน้าวัตถุแห่งความงามนั้น เรื่องความรู้สึกในความงาม เป็นสิ่งที่มีความจำเป็นสำหรับมนุษย์เรา เพราะในชีวิตจริงของมนุษย์เต็มไปด้วยการต่อสู้เพื่อความอยู่รอด ถ้าหากมนุษย์ มีความเฉียบไวต่อความงาม จะทำให้มนุษย์ได้พักผ่อนทางจิตใจ เพราะสภาพที่มนุษย์กำลังดื่มด่ำกับความงามนั้นจิตจะเป็นสมาธิ มีความสงบร่มเย็น ปราศจากกิเลสตัณหาทั้งปวง ระยะเวลาของความดื่มด่ำ ต่อความงาม ที่ปรากฏนี้ให้เพียงช่วงสั้น ๆ หลังจากนั้นก็จะเป็นช่วงของจินตนาการ หรือเป็นช่วงของการที่จะเกิดความคิดสร้างสรรค์ คุณค่าของความรู้สึกในความงามที่จะเผื่อแผ่ต่อโลกมนุษย์ อยู่ตรงช่วงของความคิดสร้างสรรค์นี้ การที่มนุษย์จะรู้สึกในความงามได้ ก็ต้องมีสิ่งเร้า สิ่งเร้าในที่นี้ ก็คือวัตถุที่มีความงาม (ทั้งวัตถุธรรมชาติ และวัตถุศิลปะ) ดังนั้นจึงเหมาะมากที่จะสอนสุนทรียในวิชาศิลปะ

**4. การสอนศิลปะวิจารณ์ (Art Criticism)**

การศึกษาศิลปะในรูปแบบพิพัฒนาการนั้น ได้ให้ความสำคัญต่อกระบวนการทำงานศิลปะ (Process) แต่การศึกษาศิลปะแบบยึดหลักเกณฑ์ ที่เน้นผลผลิตทางศิลปะ (Product) ก็เป็นสิ่งที่สำคัญเช่นกัน ซึ่งเราจะสนใจแต่กระบวนการเพียงอย่างเดียวโดยไม่สนใจผลิตผลไม่ได้ ครูผู้สอนศิลปะทั้งในอดีตและปัจจุบันส่วนใหญ่ มักจะคิดว่าการเรียนศิลปะ ในระดับประถม มัธยมศึกษา หรือแม้แต่ในระดับอุดม ศึกษาก็ตาม คือการสร้างผลผลิตทางศิลปะเท่านั้น จึงมักจะสอนแต่เฉพาะการผลิตงานศิลปะ ซึ่งเป็นการ ไม่ถูกต้องอย่างยิ่ง เพราะยังมีหมวดการศึกษาศิลปะอื่น ๆ อีกที่จะส่งเสริมให้เด็กถึงพร้อมด้วยความฉลาด และการพึ่งพาตนเอง เช่น ด้านสุนทรียภาพ การวิจารณ์ และประวัติศิลปะ จริงอยู่วิชาศิลปะเน้นการลงมือปฏิบัติเป็นสำคัญ แต่อย่างไรก็ตามปฏิบัติการศิลปะเพียงอย่างเดียว ไม่ได้ช่วยให้เด็กเป็นมนุษย์ที่สมบูรณ์ ได้เลย ดังนั้นในการสอนศิลปะปฏิบัติ ควรสอดแทรกความเข้าใจในเรื่องของความงาม การวิพากษ์วิจารณ์ผลงานศิลปะ ตลอดจนให้ผู้เรียนได้ทราบประวัติความเป็นมาของผลงานนั้น ๆ ทั้งที่เขาสร้างขึ้นเองและที่ผู้อื่นสร้างขึ้น ว่ามีลักษณะหรือรูปแบบอย่างไร คล้ายกับศิลปะสมัยใดในอดีต เป็นต้น

การสอนศิลปะนับจากนี้ ควรจะได้เลือกสรรและหลอมรวมเอาวิธีการสอนศิลปะที่ดีที่สุด ของแต่ละแบบมาใช้ในการสอนศิลปะ เพราะวิธีสอนแต่ละแบบมีทั้งข้อดีและข้อเสีย หากแม้นว่าการสอนศิลปศึกษาในทศวรรษหน้าจะยึดถือระบบการสอน แบบยึดหลักเกณฑ์ แต่ก็ไม่ควรทิ้งข้อดีบางอย่างของการสอนตามแบบพิพัฒนาการ เช่น การยึดเด็กเป็นศูนย์กลางของการเรียนการสอน ซึ่งยังเป็นวิธีการที่สอดคล้องกับระบบการปกครองแบบประชาธิปไตย ในปัจจุบันการศึกษาแบบพิพัฒนาการช่วยส่งเสริมให้ผู้เรียนกล้าที่จะแสดงออก อันนำมาซึ่งความคิดริเริ่มสร้างสรรค์ ซึ่งเป็นสิ่งที่พึงประสงค์สำหรับการพัฒนาประเทศชาติ

**การประเมินผล**

เนื่องด้วยการออกแบบการสอนรายวิชาทัศนศิลป์ ชั้นมัธยมศึกษาตอนปลาย ที่จัดทำขึ้นตามแนวคิดพหุศิลปศึกษาเชิงแบบแผน (DBAE) นั้น เป็นการออกแบบการสอนที่เน้นให้ผู้เรียน มีความรู้และทักษะ รวมถึงเจตคติที่ดีต่อศิลปะ ในการวัดและประเมินผลจึงยึดกรอบการประเมินตามแนวคิดดังกล่าว ซึ่งมีรายละเอียด ดังนี้

1. ศิลปะปฏิบัติ

เป็นการประเมินกระบวนการทำงานและผลงานที่ผู้เรียนสร้างสรรค์ขึ้น โดยใช้แบบสังเกตพฤติกรรมการทำงานและแบบประเมินผลงาน

2. สุนทรียศาสตร์

เป็นการประเมินความรู้ความเข้าใจเกี่ยวกับหลักการทฤษฎีความงาม โดยใช้แบบประเมินความคิดเห็นและแบบทดสอบ ทั้งนี้ จะบูรณาการกับการเรียนรู้ร่วมกับแกนอื่น ๆ

3. การวิจารณ์ผลงานศิลปะ

เป็นการประเมินความสามารถในการแสดงความคิดเห็นเชิงวิพากษ์วิจารณ์ผลงานศิลปะโดยใช้หลักการและทฤษฎีการวิจารณ์ เน้นการปฏิบัติจริง

4. ประวัติศาสตร์ศิลปะ

เป็นการประเมินความรู้ความเข้าใจ เกี่ยวกับประวัติความเป็นมา แนวคิดความเชื่อในการแสดงออกทางด้านศิลปะ รวมถึงอิทธิพลต่าง ๆ ที่มีต่อวัฒนธรรมของคนตั้งแต่อดีตถึงปัจจุบันโดยใช้แบบประเมินรายงานการศึกษาค้นคว้า และแบบทดสอบวัดผลสัมฤทธิ์

**ผลสำเร็จของการดำเนินงาน**

1. ผลการออกแบบการสอนรายวิชาทัศนศิลป์ชั้นมัธยมศึกษาตอนปลายตามแนวคิดพหุศิลปศึกษาเชิงแบบแผน (DBAE) ซึ่งทำการออกแบบการสอน โดยยึดระบบการออกแบบการสอนแบบอิงมาตรฐานการเรียนรู้ หลักสูตรแกนกลางการศึกษาขั้นพื้นฐาน พุทธศักราช 2551 และหลักการทฤษฎีที่เกี่ยวข้อง สามารถจัดหน่วยการเรียนรู้ได้ จำนวน 6 หน่วย และแต่ละหน่วยเขียนเป็นแผนการจัดการเรียนรู้แล้วให้ผู้เชี่ยวชาญตรวจสอบคุณภาพ ซึ่งทุกประเด็นการประเมินมีค่าความเหมาะสมอยู่ในเกณฑ์

2. ผลการศึกษาประสิทธิผล ของแผนการจัดการเรียนรู้รายวิชาทัศนศิลป์ชั้นมัธยมศึกษาตอนปลาย ที่ออกแบบตามแนวคิดพหุศิลปศึกษาเชิงแบบแผน (DBAE) จากการศึกษา พบว่า มีนักเรียนที่มีผลการเรียนอยู่ในระดับ 3 ขึ้นไป จำนวน 177 คน จากนักเรียนทั้งหมด 249 คน คิดเป็นร้อยละ 71.08 ซึ่งจะสูงกว่าเกณฑ์ที่กำหนดไว้

3. ผลการศึกษาความพึงพอใจของผู้เรียนที่มีต่อการใช้แผนการจัดการเรียนรู้ออกแบบตามแนวคิดพหุศิลปศึกษาเชิงแบบแผน (DBAE) หลังจากที่นำแผนการจัดการเรียนรู้รายวิชาทัศนศิลป์ ที่ออกแบบตามแนวคิดพหุศิลปศึกษาเชิงแบบแผน (DBAE) พบว่านักเรียนมีความพึงพอใจอยู่ในระดับมากที่สุดทุกประเด็นของการประเมิน

**แนวทางการปรับปรุง พัฒนาและขยายผล**

1. ปัจจัยความสำเร็จ

1.1 ครูผู้สอนมีความเชี่ยวชาญด้านการเรียนการสอนศิลปะ เป็นครูศิลปะต้นแบบ และมีความรู้ความเข้าใจในกระบวนการพัฒนาหลักสูตรและการออกแบบการเรียนการสอนเป็นอย่างดี จึงทำให้การดำเนินงานประสบผลสำเร็จ

1.2 โรงเรียนมีแหล่งเรียนรู้ที่เอื้อต่อการจัดกระบวนการเรียนการสอน โดยเฉพาะอย่างยิ่งการสืบค้นข้อมูลผ่านระบบอินเตอร์เน็ตความเร็วสูง

2. บทเรียนที่ได้รับ

จากการออกแบบการสอนรายวิชาทัศนศิลป์ ชั้นมัธยมศึกษาตอนปลายตามแนวคิดพหุศิลปศึกษาเชิงแบบแผน (DBAE) พบว่า

2.1 นักเรียนทุกคนสามารถเรียนรู้ได้อย่างมีความสุข เพราะจะไม่เน้นเฉพาะการสอนปฏิบัติ

2.2 นักเรียนสามารถสร้างองค์ความรู้ได้ด้วยตนเองจากการใช้กระบวนการเรียนรู้แบบสืบค้นข้อมูล

2.3 นักเรียนมีผลสัมฤทธิ์ทางการเรียนอยู่ในระดับที่น่าพึงพอใจ

3. ปัญหาและอุปสรรค

3.1 นักเรียนบางคนที่ยังมีเจตคติที่ไม่ดีต่อการเรียนวิชาศิลปะ ที่เกี่ยวกับการวาดภาพ โดยเฉพาะนักเรียนที่เรียนแผนการเรียนวิทย์-คณิต

3.2 ในการสืบค้นข้อมูลทางอินเตอร์เน็ต นักเรียนจะสามารถทำได้เฉพาะในโรงเรียน ทั้งนี้เพราะนักเรียนส่วนใหญ่ไม่มีอินเตอร์เน็ตใช้ที่บ้าน

3.3 นักเรียนบางคนยังไม่คุ้นเคยในการแสดงความคิดเชิงวิพากษ์ วิจารณ์ จึงไม่กล้าที่จะแสดงความคิดเห็นเท่าที่ควร

4. ข้อเสนอแนะ

4.1 ครูผู้สอนจำเป็นจะต้องเลือกรูปแบบวิธีสอนให้สอดคล้องกับเป้าหมายและจุดเน้นของการเรียนในแต่ละแกน เพราะมีจุดเน้นที่มีความแตกต่างกันมาก

4.2 การจัดการเรียนการสอนตามแนวคิดพหุศิลปะเชิงแบบแผน จำเป็นที่จะต้องใช้สื่อและแหล่งเรียนรู้ที่หลากหลาย ดังนั้นครูผู้สอนต้องมีการเตรียมการสอนที่ดี

5. การเผยแพร่

จากการดำเนินงานที่ผ่านมาถือว่าประสบผลสำเร็จเป็นอย่างยิ่ง จึงได้ทำการเผยแพร่ในลักษณะการบรรยายให้ความรู้แก่ครูผู้สอนในกลุ่มสาระการเรียนรู้ศิลปะ โดยเฉพาะอย่างยิ่งสาระทัศนศิลป์ ทั้งที่เป็นครูโรงเรียนในฝันและในโรงเรียนทั่วไป นอกจากนั้นยังมีการเผยแพร่โมเดลระบบการออกแบบการเรียนการสอนอิงมาตรฐานหลักสูตร ซึ่งสามารถนำไปประยุกต์ใช้ได้กับทุกกลุ่มสาระการเรียนรู้และทุกรายวิชา

**บรรณานุกรม**

กิดานันท์ มลิทอง. **เทคโนโลยีการศึกษาและนวัตกรรม.** พิมพ์ครั้งที่ 2. กรุงเทพฯ : อรุณการพิมพ์, 2540.

กำจร สุนพงษ์ศรี. **สุนทรียศาสตร์.** พิมพ์ครั้งที่ 1. กรุงเทพฯ : สำนักพิมพ์แห่งจุฬาลงกรณ์มหาวิทยาลัย,

2555.

ฉลอง ทับศรี. **การออกแบบการเรียนการสอน วิชา การออกแบบการสอน.** มหาวิทยาลัยบูรพา. เอกสาร

ประกอบการสอน, 2542.

ชัยยงค์ พรหมวงศ์. **การจัดระบบและการวางแผนการสอน.** นนทบุรี : โรงพิมพ์มหาวิทยาลัย

สุโขทัยธรรมาธิราช, 2544.

ผดุง พรมมูล (2531)

มะลิฉัตร เอื้ออานันท์. **ศิลปศึกษาแนวปฏิรูปฯ.** พิมพ์ครั้งที่ 2. กรุงเทพฯ : สำนักพิมพ์แห่งจุฬาลงกรณ์

มหาวิทยาลัย, 2545.

วนิดา ขำเขียว. **สุนทรียศาสตร์.** นนทบุรี : โรงพมพ์พีเอส. พริ้นท์, 2555.

วิชาการและมาตรฐานการศึกษา, สำนัก. **แนวทางการบริหารจัดการหลักสูตร : ตามหลักสูตรแกนกลาง**

**การศึกษาขั้นพื้นฐาน พุทธศักราช 2551.** กรุงเทพฯ : กระทรวงศึกษาธิการ. โรงพิมพ์ชุมนุม

สหกรณ์การเกษตรแห่งประเทศไทย, 2551.

สุคนธ์ ภูริเวทย์. **การออกแบบการสอน.** กรุงเทพฯ : สำนักพิมพ์มหาวิทยาลัยรามคำแหง, 2544

Clark, G ; Day, M.D. ; and Greer, W.D. **Discipline-Based Art Education : Becoming**

**students of art.** Journal of Aesthetic Education 21(2) : 129-196 ; 1987.